10 Augustus: Vergifnis kom van twee kante. – Jan van der Watt - www.bybelkennis.co.za
by Mitch Kalp · Published 10/08/2017 · Updated 31/07/2017
2 Kor 1:23-2:13 (fokus 2:5-11)
Een van die grootste manipulasieinsturmente van Christene is vergifnis: “Jy moet vergewe, want die Here het so gesê”. So speel ons op ander se gewetens om te kry wat ons wil hê. Een ding vergeet ons egter te dikwels en dit is wat vergifnis presies is. Dit is God se instrument om stukkende verhoudings heel te maak; om verhoudings reg te maak wat gebreek het. As daar verhoudings betrokke is, is daar altyd twee kante.
As verhoudings stukkend gegaan het, moet daar ‘n rede vir die onmin wees. Vergifnis kan egter nooit werk as ons nie van daardie rede ontslae raak nie. Daardie verhouding sal dan maar net weer en weer verkeerd loop, want die doring is nie uitgetrek nie. Vergifnis is soos die salf wat die wond gesond maak, maar voor die doring nie uit is nie, kan die wond nie gesond word nie, al smeer jy al die salf of wat jy het.
As iemand dus iets slegs teen iemand anders gedoen het, moet daardie persoon eers erken dat hy dit gedoen het en daarvan “ontslae” raak. Soos ‘n doring moet hy dit uittrek en weggooi. Dan eers kan hy verwag dat die ander persoon die salf van vergifnis moet opsit. Dan eers kan die verhouding behoorlik genees.
Vergifnis werk met verhoudings en verhoudings kom van twee kante. Voordat daar vergewe kan word, moet daar eers reggemaak word wat verkeerd is. As die persoon wat verkeerd gedoen het nie wil regmaak nie, moet hy ook nie verwag om vergewe te word nie. Maar as die ander persoon wil regmaak, mag jy nie weier om te vergewe nie. Dit verwag die Here van ons.
Vergifnismanipulasie werk nooit. Jy hoef dit nie eers te probeer nie.